ASOCIACIJOS “VIDMARĖS“

**NEEILINIO VISUOTINIO NARIŲ SUSIRINKIMO**

PROTOKOLAS NR. 2

2017 m. rugsėjo 13 d.

Neringa

Neeilinis visuotinis narių susirinkimas įvyko 15.00 val. – 16.30 val.

Neeiliniame visuotiniame narių susirinkime dalyvauja asociacijos nariai pagal pridedamą sąrašą.

Asociacijoje yra 25 nariai. Iš viso dalyvauja 13 balsų. 1 balsas gautas elektroniniu paštu, iš viso dalyvauja 14 balsų. Kvorumas yra, vadovaujantis LR Asociacijų įstatymo 8 str. 8 punktu.

Svečio teisėmis susirinkime dalyvauja Neringos savivaldybės vicemeras Dovydas Mikelis, Neringos savivaldybės administracijos Miesto tvarkymo skyriaus vedėjas Dainius Skirius.

Neeilinio visuotinio narių susirinkimo pirmininku vienbalsiai išrinktas Vaidas Venckus, valdybos pirmininkas, o susirinkimo sekretoriumi – Neringa Keblienė, Neringos savivaldybės administracijos Dokumentų valdymo ir ūkio skyriaus vyresnioji specialistė.

**SVARSTYTA: Susirinkimo darbotvarkė.**

DARBOTVARKĖ:

1. Dėl asociacijos „Vidmarės“ įstatų keitimo;
2. Dėl asociacijos „Vidmarės“ prezidento rinkimų;
3. Dėl įgaliojimo atstovauti asociaciją „Vidmarės“ valstybės įmonėje Registrų centras ir notarų biure;
4. Dėl slipų pritaikymo mažiesiems laiveliams;
5. Dėl projekto administruosiančių darbuotojų pareigybių – projekto vadovo, projekto administratoriaus, projekto finansininko ir viešųjų ryšių specialisto – nustatymo;
6. Dėl asmens priėmimo į projekto vadovo pareigas nuo projekto paramos sutarties pasirašymo iki projekto pabaigos ir įgalioto asmens, pasirašysiančio darbo sutartį, nustatymo;
7. Dėl asmens priėmimo į projekto viešųjų ryšių specialisto pareigas nuo projekto paramos sutarties pasirašymo iki projekto pabaigos ir įgalioto asmens, pasirašysiančio darbo sutartį, nustatymo;
8. Dėl patalpos adresu Purvynės g. 12, Neringa (pažymėtas indeksais 1-2 ir 2-2) perdavimo žvejams;
9. Dėl pasiūlymų pateikimo sklypo, esančio šalia pastato (adresu Purvynės g. 12, Neringa) sutvarkymui;
10. Dėl žvejų laivelių švartavimosi Nidos uoste.

PRITARTA BENDRU SUTARIMU.

1. **SVARSTYTA**: **Dėl asociacijos „Vidmarės“ įstatų keitimo.**

Susirinkimo pirmininkas Vaidas Venckus informavo, kad mirus asociacijos prezidentei Editai Rimkei, būtina keisti įstatus, išimant šiuo metu galiojantį reikalavimą prezidentui turėti 3 metų darbo patirtį administruojant Europos Sąjungos projektus. Rasa Baltrušaitienė sakė, kad būsimasis prezidentas, kuris bus renkamas iš asociacijos narių tarpo, nei vienas neturi tokios patirties. Arvydas Švagždys pastebėjo, kad įstatų projekto 67 punkte numatyta asociacijos nariams skelbtinus pranešimus pranešti elektroniniu paštu ir skelbiant internetinėje svetainėje ir/arba išsiunčiant pranešimą registruotu laišku. Jis sakė, kad reiktų nurodyti tiksliau pranešimų formą, paliekant vieną jungtuką „ir“, „arba“.

BALSAVO: UŽ - 14 BALSAI; PRIEŠ - 0; SUSILAIKĖ - 0.

NUTARTA:

Pritarti naujai asociacijos „Vidmarės“ įstatų redakcijai.

Nutarimas priimtas vienbalsiai.

1. **SVARSTYTA: Dėl asociacijos „Vidmarės“ prezidento rinkimų.**

Susirinkimo pirmininkas Vaidas Venckus iškėlė Rasos Baltrušaitienės kandidatūrą. Asociacijos narys Arūnas Kelmelis pasiūlė Arvydo Švagždžio kandidatūrą. Arvydas Švagždys padėkojo asociacijos nariams už pasitikėjimą ir savo kandidatūrą atsiėmė.

BALSAVO: UŽ - 13; PRIEŠ - 0; SUSILAIKĖ - 1.

NUTARTA:

Asociacijos „Vidmarės“ prezidentu išrinkti Rasą Baltrušaitienę.

 Nutarimas priimtas.

1. **SVARSTYTA: Dėl įgaliojimo atstovauti asociaciją „Vidmarės“ valstybės įmonėje Registrų centras ir notarų biure.**

Susirinkimo pirmininkas Vaidas Venckus sakė, kad išsirinkus prezidentę, šį darbą reikia pavesti naujai prezidentei.

BALSAVO: UŽ - 14; PRIEŠ - 0; SUSILAIKĖ - 0.

NUTARTA:

Įgalioti atstovauti asociaciją „Vidmarės“ valstybės įmonėje Registrų centras ir notarų biure asociacijos „Vidmarės“ prezidentę Rasą Baltrušaitienę.

Nutarimas priimtas vienbalsiai.

1. **SVARSTYTA: Dėl slipų pritaikymo mažiesiems laiveliams.**

Susirinkimo pirmininkas Vaidas Venckus informavo, kad Neringos savivaldybės administracija planuoja papildomas investicijas žvejybos iškrovimo vietose Nidoje ir Juodkrantėje (slipuose). Jis paprašė susirinkime dalyvaujantį Dainių Skirių pristatyti planuojamas investicijas ir smulkiai paaiškinti, kas bus tobulinama. Rasa Baltrušaitienė pastebėjo, kad visiems asociacijos nariams buvo siųsta elektroniniu laišku Neringos savivaldybės administracijos direktoriaus raštas su papildomai planuojamų įrengti įrenginių technine specifikacija. A. Kazlauskas pastebėjo, kad negavo siųsto elektroninio laiško ir nematė techninės specifikacijos. Rasa Baltrušaitienė sakė, kad persiųs minėtą raštą pakartotinai.

Balsavimui neteikta.

1. **SVARSTYTA: Dėl projekto administruosiančių darbuotojų pareigybių – projekto vadovo, projekto administratoriaus, projekto finansininko ir viešųjų ryšių specialisto – nustatymo.**

Rasa Baltrušaitienė sakė, kad mirus prezidentei Editai Rimkei, teko perimti europinio projekto įgyvendinimą. Šiuo metu dar nėra pasirašyta finansavimo sutartis, nes Nacionalinė mokėjimo agentūra prašo patikslinti kelis paraiškos punktus. Patikslinti yra sunku, nes Edita Rimkė nepaliko jokios informacijos apie projekto įgyvendinimo eigą. Bendraujant su Nacionaline mokėjimo agentūra, išsiaiškinta, kad reikia naujai patvirtinti projektą administruosiančių darbuotojų pareigybes. Rasa Baltrušaitienė pasiūlė projekto vadovui nustatyti 0,5 etato, projekto administratoriui – 0,5 etato, bei projekto finansininko pareigybę sujungti su viešųjų ryšių specialisto pareigybe ir patvirtinti 0,5 etato.

BALSAVO : UŽ - 13; PRIEŠ - 0; SUSILAIKĖ - 0.

NUTARTA:

 Patvirtinti projektą administruosiančių darbuotojų pareigybes: projekto vadovui 0,5 etato, projekto administratoriui – 0,5 etato, projekto finansininkui kartu su viešaisiais ryšiais – 0,5 etato.

 Nutarimas priimtas vienbalsiai.

 Arūnas Kelmelis paliko posėdžių salę.

1. **SVARSTYTA: Dėl asmens priėmimo į projekto vadovo pareigas nuo projekto paramos sutarties pasirašymo iki projekto pabaigos ir įgalioto asmens, pasirašysiančio darbo sutartį, nustatymo.**

Rasa Baltrušaitienė sakė, kad projekto vadovu ji matytų Neringos savivaldybės administracijos Verslo ir strateginės plėtros skyriaus vyr. specialistę Vilmą Kavaliovą, kuri tiesiogiai dirba su projektų administravimu susijusį darbą. Arvydas Švagždys pasiūlė savo žmonos Rasos Stankutės kandidatūrą, pristatydamas ją kaip patirties su projektų administravimu turinčią, teisės studijas baigusią specialistę. Vaidas Venckus pastebėjo, kad reiktų paprašyti abiejų kandidačių pateikti gyvenimo aprašymus ir tuomet pasirinkti.

Balsavimui neteikta.

1. **SVARSTYTA: Dėl asmens priėmimo į projekto viešųjų ryšių specialisto pareigas nuo projekto paramos sutarties pasirašymo iki projekto pabaigos ir įgalioto asmens, pasirašysiančio darbo sutartį, nustatymo.**

Rasa Baltrušaitienė sakė, kad labai sunku rasti Neringoje finansininką, juo labiau, kad Taisyklės numato finansininkui galimybę įsidarbinti 0,25 etato. Tokiu būdu, sujungus finansininko ir viešųjų ryšių specialisto pareigyves, atsiranda galimybė finansininkui pasiūlyti 0,5 etato. Ji sakė, kad šioje pozicijoje matytų Neringos savivaldybės administracijos Verslo ir strateginės plėtros skyriaus specialistę Leną Baltrušaitienę, kuri yra savivaldybės administracijos projektų finansininkė.

Balsavimui neteikta.

1. **SVARSTYTA: Dėl patalpos adresu Purvynės g. 12, Neringa (pažymėtas indeksais 1-2 ir 2-2) perdavimo žvejams.**

Susirinkimo pirmininkas Vaidas Venckus sakė, kad yra gautas Jono Nikoličiaus prašymas dėl patalpos žvejų sandėlyje skyrimo. Jis taip pat teigė, kad šiais metais buvo gauti Artūro Spirgio ir Edgaro Smolsko prašymai, kuriuose prašoma skirti patalpą žvejų sandėlyje. Vaidas Venckus taip pat informavo, kad asociacijos įstatų 58.6 punktas nurodo tiesioginę atsakomybę asociacijos valdybai, sprendžiant turto perleidimo, nuomos ir įkeitimo klausimus. Todėl jis pasiūlė dar kartą paskelbti visiems asociacijos nariams apie patalpą žvejų sandėlyje, kuri gali būti išnuomojama. Sulaukus prašymų, juos svarstyti valdybos posėdyje ir teikti tvirtinti visuotiniam narių susirinkimui.

BALSAVO: UŽ - 12; PRIEŠ - 0; SUSILAIKĖ - 0.

NUTARTA:

1. Priimti visų norinčių asociacijos narių prašymus dėl patalpos žvejų sandėlyje nuomos;
2. Svarstyti prašymus valdybos posėdyje ir teikti visuotiniam narių susirinkimui.

Nuarimas priimtas vienbalsiai.

1. **SVARSTYTA: Dėl pasiūlymų pateikimo sklypo, esančio šalia pastato (adresu Purvynės g. 12, Neringa) sutvarkymui.**

Rasa Baltrušaitienė informavo, kad Neringos savivaldybės administracija yra parengusi sklypą žvejų reikmėms. Norint kuo greičiau jį sutvarkyti ir pastatyti planuojamus įrenginius, dar 2016 metais Neringos savivaldybės administracijos direktorius Algimantas Vyšniauskas asociacijos „Vidmarės“ nariams siūlė pateikti pasiūlymus dėl planuojamų įrenginių šiame sklype. Ji taip pat sakė, kad žvejų buvo prašyta pateikti pasiūlymus raštu, tačiau tokių pasiūlymų savivaldybės administracija nesulaukė. Vaidas Venckus paragino asociacijos narius teikti pasiūlymus.

Balsavimui neteikta.

1. **SVARSTYTA: Dėl žvejų laivelių švartavimosi Nidos uoste.**

Alvydas Noras sakė, kad didžiausia problema šiuo metu yra uosto klausimas, nes žvejai negali švartuoti savo žvejybinių laivų. Vicemeras Dovydas Mikelis pastebėjo, kad uostas yra privataus verslo nuosavybė, be to, uostas yra avarinės būklės, todėl jame švartuoti laivų negalima. Jis sakė, kad jau buvo kalbėta apie galimybę žvejams švartuoti savo laivelius pasieniečių laivo vietoje arba prie riesto molo. Rasa Baltrušaitienė sakė, kad asociacijos „Vidmarės“ vardu parašys raštą Neringos savivaldybės administracijai dėl galimybės spręsti žvejų laivų švartavimosi problemą.

Balsavimui neteikta.

Susirinkimo pirmininkas Vaidas Venckus

Susirinkimo sekretorius Neringa Keblienė